“ออโตคอร์ป โฮลดิ้ง” ยื่นไฟลิ่งขาย IPO 156 ล้านหุ้น ระดมทุนขยายธุรกิจโตแกร่ง
"ออโตคอร์ป โฮลดิ้ง" หรือ ACG ผู้ประกอบธุรกิจโดยการถือหุ้นในบริษัท "ฮอนด้ามะลิวัลย์" ยื่นไฟลิ่งขาย IPO 156 ล้านหุ้น เล็งเทรด mai หวังระดมทุนขยายสาขาศูนย์จัดจำหน่าย-บริการ โดยมี บล.ฟิลลิป (ประเทศไทย) เป็นที่ปรึกษาทางการเงิน
25 ก.ย. 2561

บริษัท ออโตคอร์ป โฮลดิ้ง จำกัด (มหาชน) หรือ ACG เปิดเผยว่า บริษัทยื่นแบบแสดงรายการข้อมูลและหนังสือชี้ชวนต่อสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เพื่อเสนอขายหุ้นเพิ่มทุนต่อประชาชนทั่วไปคร้งแรก (IPO) จำนวน 156 ล้านหุ้น คิดเป็น 26% ของจำนวนหุ้นสามัญที่ออกและเรียกชำระแล้วทั้งหมดของบริษัทภายหลังการเสนอขายหุ้นสามัญเพิ่มทุนในครั้งนี้ และจะเข้าจดทะเบียนในตลาดหลักทรัพย์ เอ็ม เอ ไอ (mai) ในหมวดยานยนต์ โดยมี บล.ฟิลลิป (ประเทศไทย) เป็นที่ปรึกษาทางการเงิน
ทั้งนี้ กลุ่ม ACG มีทุนจดทะเบียนจำนวน 300,000,000 บาท แบ่งเป็น 600,000,000 หุ้น โดยเป็นทุนที่ออกและเรียกชำระแล้วจำนวน 222,000,000 บาท แบ่งเป็นหุ้นสามัญจำนวน 444,000,000 หุ้น มูลค่าที่ตราไว้หุ้นละ 0.50 บาท บริษัทจะเสนอขายหุ้น IPO จำนวน 156,000,000 หุ้น ซึ่งทุนจดทะเบียนภายหลังการเสนอขายหุ้นครั้งนี้เป็นจำนวนเงิน 300,000,000 บาท มูลค่าที่ตราไว้หุ้นละ 0.50 บาท
สำหรับโครงสร้างผู้ถือหุ้น ณ วันที่ 14 ก.ย.61 มีกลุ่มรังคกูลนุวัฒน์ ถือหุ้นรวมกัน 444,000,000 หุ้น หรือคิดเป็น 100% และหลังการเสนอขายหุ้น IPO จะลดสัดส่วนลงเหลือ 74%
โดยบริษัทมีวัตถุประสงค์ในการระดมทุนเพื่อนำเงินไปใช้ในการขยายสาขาศูนย์จัดจำหน่ายและศูนย์บริการ ชำระคืนเงินกู้สถาบันการเงิน และใช้เป็นเงินทุนหมุนเวียนในกิจการ
สำหรับ ACG ประกอบธุรกิจการถือหุ้น (Holding company) ในบริษัทย่อย คือ บริษัท ฮอนด้ามะลิวัลย์ จำกัด (บริษัทแกน) ซึ่งเป็นบริษัทผู้จำหน่ายและศูนย์บริการรถยนต์ยี่ห้อฮอนด้า รวมถึงการให้บริการที่เกี่ยวข้อง โดยในธุรกิจส่วนงานจำหน่ายรถยนต์และอุปกรณ์ตกแต่งนั้น บริษัทแกนเป็นผู้จำหน่ายรถยนต์ยี่ห้อฮอนด้า ปัจจุบันมีโชว์รูมและศูนย์บริการทั้งหมด 7 แห่ง และศูนย์แสดงสินค้า (โชว์รูม) อีก 1 แห่ง รวมทั้งสิ้น 8 แห่งใน จ.สุรินทร์ จ.บุรีรัมย์ จ.ขอนแก่น และ จ.ภูเก็ต
ขณะที่ธุรกิจส่วนงานบริการซ่อมและจำหน่ายอะไหล่ มีศูนย์บริการที่ทันสมัยและปลอดภัยตามมาตรฐานของฮอนด้า เพื่อให้บริการดูแลหลังการขาย เช่น บริการซ่อมบำรุง ซ่อมตัวถังและสี ตลอดจนการจำหน่ายอะไหล่
ด้านธุรกิจจากการนำเสนอบริการสินเชื่อเช่าซื้อและประกันภัยรถยนต์ ในกรณีที่ลูกค้ามีความประสงค์จะเช่าซื้อรถยนต์ กลุ่ม ACG จะนำเสนอสถาบันการเงินที่ให้บริการสินเชื่อเช่าซื้อรถยนต์ ให้แก่ลูกค้าในการซื้อรถใหม่ และเมื่อมีความประสงค์จะทำประกันภัยรถยนต์ ทางกลุ่ม ACG จะนำเสนอบริษัทนายหน้าตัวแทนประกันภัยหรือบริษัทประกันภัย ให้แก่ลูกค้าทั้งที่ซื้อรถใหม่และลูกค้าเดิมของฮอนด้า
ส่วนธุรกิจให้บริการหลังการขาย กลุ่ม ACG มีการให้บริการหลังการขายหลายรูปแบบ ที่จะช่วยอำนวยความสะดวกและให้บริการที่สอดคล้องกับความต้องการและความพึงพอใจสูงสุดของลูกค้า พร้อมให้บริการดูแลรถยนต์โดยช่างผู้เชี่ยวชาญของฮอนด้าที่ทุ่มเทเอาใจใส่ภายใต้คุณภาพมาตรฐานพร้อมการตรวจเช็คที่ได้มาตรฐานจากฮอนด้า
โดยกลุ่ม ACG มีแผนธุรกิจที่จะพัฒนาการดำเนินงาน โดยจะขยายโชว์รูมและศูนย์บริการรถยนต์ยี่ห้อฮอนด้า อย่างต่อเนื่องจนครบทุกภูมิภาคของประเทศไทย โดยมีโครงการเปิดโชว์รูมและศูนย์บริการใหม่ที่หัวเมืองใหญ่และเมืองรองของภูมิภาคต่าง ๆ ของประเทศทั้งภาคเหนือ ภาคตะวันออกเฉียงเหนือ ภาคตะวันตก ภาคกลาง และภาคใต้ เป็นจำนวน 7 แห่ง ภายในระยะเวลา 5 ปี
ขณะที่ผลประกอบการในช่วง 3 ปีที่ผ่านมา ตั้งแต่ปี 58-60 กลุ่มบริษัทมีรายได้จากการขายรถยนต์ อะไหล่ และอุปกรณ์ตกแต่ง การให้บริการซ่อมบำรุง ซ่อมตัวถังและสี และรายได้ค่านายหน้าเพิ่มขึ้นอย่างต่อเนื่อง เท่ากับ 1,328.09 ล้านบาท 1,501.92 ล้านบาท และ 1,836.27 ล้านบาท ตามลำดับ ขณะที่กำไรสุทธิมีมูลค่าเท่ากับ 3.97 ล้านบาท 8.74 ล้านบาท 21.54 ล้านบาท ตามลำดับ
สำหรับช่วง 6 เดือนแรกของปี 61 กลุ่มบริษัทมีรายได้จากการขายและบริการ 1,043 ล้านบาท เพิ่มขึ้น 7.64% เมื่อเทียบกับช่วงเดียวกันของปีก่อน ขณะที่มีกำไรสุทธิ 6.56 ล้านบาท คิดเป็นอัตราส่วนกำไรสุทธิ 0.63% ลดลง 57.87% เมื่อเทียบกับงวดเดียวกันของปีก่อน เนื่องจากกลุ่มบริษัทมีค่าใช้จ่ายในการบริหารที่เพิ่มขึ้นจากการขยายสาขาและการเตรียมตัวเข้าจดทะเบียนในตลาดหลักทรัพย์ฯ
โดย ณ วันที่ 30 มิ.ย.61 กลุ่มบริษัทมีสินทรัพย์รวม 1,167.48 ล้านบาท หนี้สินรวม 803.66 ล้านบาท และส่วนของผู้ถือหุ้นรวม 363.82 ล้านบาท
ทั้งนี้ บริษัทมีนโยบายจ่ายปันผลให้แก่ผู้ถือหุ้นในอัตราไม่น้อยกว่า 40% ของกำไรสุทธิหลังหักภาษีเงินได้นิติบุคคล และสำรองตามกฎหมาย